
asupra proiectului de Lege pentru modificarea art.1 din Legea nr.239/2002 privind înfiinţarea Universităţii „Titu Maiorescu” din Bucureşti

 (PLx. 64/2012)

1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 64 din 10 aprilie 2012, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru modificarea art.1 din Legea nr.239/2002 privind înfiinţarea Universităţii „Titu Maiorescu” din Bucureşti.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.


Proiectul de lege are ca obiect de reglementare modificarea Legii nr.239/2002 privind înfiinţarea Universităţii „Titu Maiorescu” din Bucureşti, în sensul schimbării sediului universităţii.

2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 15 deputaţi, din totalul de 25 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege au participat ca invitaţi: doamna senator prof. univ. dr. ing. Ecaterina Andronescu – ministrul educaţiei, cercetării, tineretului şi sportului şi domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.
Proiectul de Lege a fost adoptat de Senat, în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată, în şedinţa din 2 aprilie 2012. 
În urma dezbaterii, în şedinţa din 15 octombrie 2012, Comisia a propus, cu unanimitatea voturilor celor prezenţi, respingerea proiectului de lege, din următoarele considerente: 


- schimbarea sediului unei persoane juridice de drept privat, anume Universitatea „Titu Maiorescu” din Bucureşti, se poate face numai pe baza unor documente oficiale justificative şi la cererea persoanei juridice respective; în cazul de faţă, aceste documente nu există;

- în anexa care face parte integrantă din Legea nr. 239/2002, la adresa la care se doreşte schimbarea sediului este prevăzut un teren, fără a exista o construcţie, iar în ceea ce priveşte patrimoniul universităţii, acesta poate fi schimbat doar prin hotărârea consiliului de administraţie al acesteia, hotărâre care nu există.

